钦定古今图书集成/明伦汇编/官常典/第789卷 > 卢革
## 钦定古今图书集成/明伦汇编/官常典/第789卷 > 卢革

按《宋史》本传：“革字仲辛，湖州德清人。少举童子，知杭
州马亮见所为诗，嗟异之。秋贡士，密戒主司勿遗革。
革闻，语人曰：‘以私得荐，吾耻之’。去弗就。后二年，遂首
选，至登第，年才十六。庆历中，知龚州。蛮入寇，桂管骚
动，革经画军须，先事而集。移书安抚使杜杞，请治诸
郡城及易长吏之不才者。又言：岭外小郡合四五，不
当中州一大县，无城池甲兵之备，将为贼困。宜度远
近并省之。”后侬智高来，九郡相继不守，皆如革虑。知
婺、泉二州，提点广东刑狱，福建湖南转运使。复请外，
神宗谓宰相曰：“革廉退如是，宜与嘉郡。”遂为宣州。以
光禄卿致仕，用子秉恩，转通议大夫，退居于吴十五
年。秉为发运使，得请岁一归觐。后帅渭，乞解官终养。
帝数赐诏慰勉，时以为荣。卒，年八十二。